
Betegtájékoztató: Információk a felhasználó számára

Forure 80 mg filmtabletta

Forure 120 mg filmtabletta
febuxosztát
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma
1.
Milyen típusú gyógyszer a Forure és milyen betegségek esetén alkalmazható?
2.
Tudnivalók a Forure szedése előtt
3.
Hogyan kell szedni a Forure-t
4.
Lehetséges mellékhatások

5.
Hogyan kell a Forure-t tárolni?
6.
A csomagolás tartalma és egyéb információk

1.
Milyen típusú gyógyszer a Forure és milyen betegségek esetén alkalmazható?
A Forure filmtabletta febuxosztát hatóanyagot tartalmaz, és köszvény kezelésére szolgál. Ebben a betegségben túlzott mennyiségben található a szervezetben egy húgysav (urát) nevű vegyület. Egyesekben a húgysav olyan mértékben szaporodhat fel a vérben, hogy képtelen oldatban maradni. Ha ez bekövetkezik, urátkristályok képződnek az ízületekben és azok körül, illetve a vesékben. A kristályok valamely ízületben hirtelen fellépő heves fájdalmat, bőrpírt, melegséget és duzzanatot okozhatnak (úgynevezett köszvényes roham). Kezelés híján nagyobb lerakódások, úgynevezett köszvényes csomók képződhetnek az ízületekben vagy azok körül. Ezek a csomók károsíthatják az ízületet és a csontot.
A Forure a húgysavszint csökkentésével fejti ki hatását. A húgysavszintet napi egy Forure filmtabletta bevételével alacsony értéken tartva megállítható a kristályok felhalmozódása, és idővel enyhíthetők a panaszok. A húgysavszintet elegendően hosszú időn keresztül alacsony szinten tartva a köszvényes csomók is megkisebbíthetők.
Forure 120 mg filmtabletta
A Forure 120 mg filmtablettát a vér magas húgysavszintjének kezelésére és megelőzésére is használják, ami akkor jelentkezhet, amikor Ön kemoterápiás kezelést kap rosszindulatú vérképzőrendszeri daganatok kezelésére.

Kemoterápia hatására a rákos sejtek elpusztulnak, és ennek következtében megemelkedik a húgysavszint a vérben, kivéve, ha a húgysav képződését megelőzik.

A Forure felnőttek kezelésére való.

2.
Tudnivalók a Forure szedése előtt
Ne szedje a Forure-t:

· ha allergiás a febuxosztátra vagy a gyógyszer (6. pontban felsorolt) egyéb összetevőjére.
Figyelmeztetések és óvintézkedések

A Forure szedése előtt beszéljen kezelőorvosával:

· Ha Önnek jelenleg van, vagy korábban volt szívelégtelensége vagy egyéb szívpanasza, vagy agyi érkatasztrófája (sztrókja).

· Ha vesebetegsége van, vagy korábban volt és/vagy súlyos allergiás reakciót okozott Önnél az allopurinol (köszvény kezelésére szolgáló gyógyszer).

· Ha májbetegsége van vagy korábban volt, illetve, ha eltérések vannak vagy voltak a májfunkciós vizsgálati eredményeiben.

· Ha már kezelik magas húgysavszint miatt, amit Lesch–Nyhan-szindróma (ritka, örökletes állapot, amelyben a vér húgysavszintje túl magas) okoz.
· Ha pajzsmirigybetegsége van.

Ha allergiás reakciót tapasztal a Forure szedése során, hagyja abba a gyógyszer szedését (lásd még a 4. pontot).

Az allergiás reakciók tünetei lehetnek:

· kiütés, ami súlyos formában is jelentkezhet (például hólyagképződés, csomók, viszkető vagy hámló kiütések), viszketés

· a végtagok vagy az arc megduzzadása

· légzési nehézségek

· láz, megnagyobbodott nyirokcsomókkal

· súlyos, akár életet veszélyeztető allergiás reakció, ami szív- és keringésleállással járhat.

Kezelőorvosa dönt arról, hogy a Forure-kezelést véglegesen meg kell-e szakítania.

Ritkán, potenciálisan életet veszélyeztető bőrkiütések (Stevens–Johnson-szindróma) előfordulását is leírták a febuxostat-kezeléssel kapcsolatban. Ez kezdetben a törzsön vöröses, céltáblaszerű vagy kerek foltok megjelenésével jár, amelyek közepén gyakran hólyagképződés is megfigyelhető. Párhuzamosan fekélyek is megjelenhetnek a szájban, a torokban, az orrban, a nemi szerveken, illetve kötőhártya-gyulladás (vörös, duzzadt szemekkel) is kísérheti. A kiütés tovább súlyosbodhat kiterjedt hólyagképződéssel és a bőr hámlásával járó állapottá.

Amennyiben Önnél Stevens–Johnson-szindróma alakult ki a febuxostat-kezelés során, akkor soha többé nem szedheti ezt a gyógyszert. Amennyiben Önnél kiütés jelentkezik, vagy a fent felsorolt bőrreakciókat tapasztalja, kérjen azonnal orvosi segítséget, és mondja el, hogy ezt a gyógyszert szedi.

Ha éppen köszvényes rohama zajlik (hirtelen kezdődő, heves ízületi fájdalom, az ízület nyomásérzékennyé válik, kivörösödik, meleg és duzzadt), várja meg, amíg a köszvényes roham megszűnik, és csak ezután kezdje el a Forure-kezelést.
Egyesekben a köszvényes rohamok fellángolhatnak bizonyos, a húgysavszintet szabályozó gyógyszerek szedésének elkezdésekor. Bár ez nem mindenkinél következik be, Önnél is kialakulhat heveny fellángolás a Forure szedése ellenére, legfőképpen a kezelés első néhány hetében, hónapjában. Fontos, hogy tovább szedje a Forure-t még a köszvény heveny fellángolása során is, mert a Forure továbbra is hat, és csökkenti a húgysavszintet. Idővel ritkulnak, illetve kevésbé lesznek fájdalmasak a köszvényes rohamok, ha tovább szedi a Forure-t.

Kezelőorvosa gyakran más gyógyszereket is rendel, amennyiben szükséges, hogy ezáltal segítse elő a heveny fellángolások tüneteinek (például ízületi fájdalom és duzzanat) megelőzését vagy enyhítését.

Azoknál a betegeknél, akiknek nagyon magas a húgysavszintje (például akik daganatellenes kemoterápiában részesülnek), a húgysavszintcsökkentő gyógyszerek alkalmazása a xantin felhalmozódásához vezethet a húgyutakban, lehetséges kőképződéssel, bár ez még nem fordult elő olyan betegeknél, akiket Tumor Lízis Szindróma miatt kezeltek febuxosztáttal.

Kezelőorvosa vérvizsgálatot rendelhet el azért, hogy ellenőrizze, rendben van-e az Ön májműködése.

Gyermekek és serdülők

Ne adja ezt a gyógyszert betöltött 18 éves életkor alatti gyermekeknek, mivel a kezelés hatásosságát és biztonságosságát nem igazolták.

Egyéb gyógyszerek és a Forure
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Különösen fontos tájékoztatnia kezelőorvosát vagy a gyógyszerészt arról, ha a következő hatóanyagok bármelyikét tartalmazó gyógyszereket szed, ezek ugyanis kölcsönhatásba léphetnek a Forure-val, így kezelőorvosa megfontolhatja a megfelelő intézkedéseket:

· merkaptopurin (rákbetegség kezelésére használják),
· azatioprin (az immunválasz elnyomására használják),
· teofillin (asztma kezelésére használják).
Terhesség és szoptatás

Nem ismert, hogy a Forure károsítja-e a magzatot. A Forure nem alkalmazható a terhesség ideje alatt. Nem ismert, hogy a Forure bejut-e az anyatejbe. Ne szedje a Forure-t, ha Ön szoptat, vagy tervezi, hogy szoptatni fog.
Ha Ön terhes vagy szoptat, illetve, ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.

A készítmény hatásai a gépjárművezetéshez és a gépek kezeléséhez szükséges képességekre

Tudnia kell, hogy szédülés, álmosság, homályos látás, zsibbadás és bizsergő érzés jelentkezhet a kezelés során, és nem szabad vezetnie vagy gépeket kezelnie, ha ez Önnel is előfordul.
A Forure laktózt és nátriumot tartalmaz
A Forure laktózt (egyfajta cukrot) tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

A készítmény kevesebb, mint 1 mmol nátriumot tartalmaz (23 mg) tablettánként, azaz gyakorlatilag “nátriummentes”.
3.
Hogyan kell szedni a Forure-t?
A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

· A javasolt adag naponta egy tabletta. A buborékcsomagolás hátoldalára rányomtatták a hét napjait, hogy ezáltal könnyebben ellenőrizhesse, hogy minden nap bevette-e az adagját.
· A tablettát szájon át kell bevenni, étkezéskor vagy attól függetlenül.
Köszvény

A Forure 80 mg-os és 120 mg-os filmtabletta formájában áll rendelkezésre. Kezelőorvosa az Ön számára leginkább megfelelő hatáserősséget rendeli.
Folytassa a Forure mindennapi szedését akkor is, ha nem jelentkezik a köszvény heveny fellángolása, vagy köszvényes roham.

Forure 120 mg filmtabletta
Daganatellenes kemoterápiában részesülő betegek magas húgysavszintjének megelőzése és kezelése a Forure 120 mg-os filmtabletta formájában áll rendelkezésre.

Kezdje el a Forure szedését két nappal a kemoterápia megkezdése előtt, és folytassa kezelőorvosa utasítása szerint. A kezelés általában rövid időtartamú.
Ha az előírtnál több Forure-t vett be
Véletlen túladagolás esetén kérje kezelőorvosa tanácsát vagy forduljon a legközelebbi kórház baleseti/sürgősségi osztályához.

Ha elfelejtette bevenni a Forure-t
Ha elfelejtette bevenni a Forure-t, vegye be, amint eszébe jut, kivéve, ha már csaknem elérkezett a következő adag bevételének ideje. Ebben az esetben hagyja ki az elfelejtett adagot és vegye be a következőt, a megszokott időben. Ne vegyen be kétszeres adagot a kihagyott tabletta pótlására.

Ha idő előtt abbahagyja a Forure szedését
Ne hagyja abba a Forure szedését akkor sem, ha jobban érzi magát, kivéve, ha ezt kezelőorvosa tanácsolta Önnek. Ha abbahagyja a Forure szedését, húgysavszintje ismét emelkedhet és panaszai súlyosbodhatnak amiatt, hogy újabb húgysavkristályok képződnek ízületeiben és azok körül, illetve a veséiben.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Azonnal hagyja abba a gyógyszer szedését és forduljon orvoshoz vagy menjen el a legközelebbi sürgősségi osztályra, ha az alábbi ritka (1000-ből legfeljebb 1 beteget érinthet) mellékhatásokat tapasztalja, mivel ezeket súlyos allergiás reakció követheti:

· anafilaxiás reakció, gyógyszerérzékenység (lásd még a 2. pontot “Figyelmeztetések és óvintézkedések”).
· potenciálisan életveszélyes bőrkiütések megjelenése, amelyeket a bőrön hólyagképződés és hámlás jellemez, ami érintheti a testüregek belső felszínét is (például a szájüreg és a nemi szervek), fájdalmas fekélyek megjelenésével járhat a szájüregben és/vagy a nemi szerveken, lázzal, torokfájással és fáradékonysággal is társulhat (Stevens–Johnson-szindróma/toxikus epidermális nekrolízis) vagy megnagyobbodott nyirokcsomók, májnagyobbodás, májgyulladás (májelégtelenségig súlyosbodhat), a fehérvérsejtszám emelkedése a vérben (eozinofíliával és szisztémás tünetekkel kísért gyógyszerreakció – DRESS-szindróma) (lásd 2. pont).
· generalizált bőrkiütések.
Gyakori mellékhatások (10-ből legfeljebb 1 beteget érinthet):

· a májfunkciós vizsgálatok kóros eredménye
· hasmenés
· fejfájás
· bőrkiütés (beleértve a különböző típusú bőrkiütéseket, lásd alább a „nem gyakori” és a „ritka” mellékhatásokat is)
· hányinger
· köszvényes tünetek fokozódása

· helyi duzzanatok kialakulása a szövetek közötti folyadékgyülem következtében (ödéma)
· szédülés
· légszomj
· viszketés
· végtagfájdalom, izomfájdalom, ízületi fájdalom, izomsajgás, ízületi sajgás
· fáradtság
Az egyéb mellékhatásokat, amelyek korábban nem kerültek említésre, az alábbiakban soroljuk fel: 
Nem gyakori mellékhatások (100-ból legfeljebb 1 beteget érinthet):

· csökkent étvágy, a vércukorszint változása (cukorbetegség) – aminek túlzott szomjúság lehet a jele, emelkedett vérzsírszint, testsúlynövekedés

· a nemi késztetés elvesztése
· alvászavar, álmosság
· zsibbadás, bizsergő érzés, csökkent vagy megváltozott érzékelés (hipesztézia, hemiparézis vagy paresztézia), megváltozott ízérzés, csökkent szaglóképesség (hiposzmia)
· kóros EKG görbe, szabálytalan vagy szapora szívverés, szívdobogásérzés (palpitáció)
· hőhullámok vagy kipirulás (például az arc vagy a nyak kivörösödése), magas vérnyomás, vérzés (hemorrágia, csak azoknál a betegeknél, akik vérképzőszervi betegségekre kemoterápiát kapnak)
· köhögés, mellkasi szorító érzés, mellkasi fájdalom, orrjárat- és/vagy torok-gyulladás (felső légúti fertőzések), hörghurut, alsó légúti fertőzés
· szájszárazság, hasi fájdalom/panaszok, fokozott bélgázképződés, gyomortáji fájdalom, gyomorégés/emésztési zavar, székrekedés, gyakoribb székletürítés, hányás, gyomorpanaszok
· viszkető kiütés, csalánkiütés, a bőr gyulladása, a bőr elszíneződése, apró vörös vagy lila pontok megjelenése a bőrön; kicsi, lapos vörös foltok megjelenése a bőrön; lapos, vörös, összefolyó kidudorodásokkal fedett területek megjelenése, bőrkiütés, vörös foltok és területek megjelenése a bőrön, fokozott verejtékezés, éjszakai verejtékezés, hajhullás, bőrvörösség (eritéma), pikkelysömör, ekcéma, más jellegű bőrbetegségek

· izomgörcs, izomgyengeség, ízületi tömlő gyulladása vagy ízületi gyulladás (az ízületi gyulladást általában fájdalom, duzzanat és/vagy merevség kíséri), hátfájás, izomfeszülés, izom- és/vagy ízületi merevség

· vér a vizeletben, kórosan gyakori vizelés, kóros vizeletvizsgálati lelet (magas a vizelet fehérjetartalma), a veseműködés károsodása, húgyúti fertőzés
· mellkasi fájdalom, mellkasi szorító érzés

· kövek az epehólyagban vagy az epevezetékben (epekövesség)
· a pajzsmirigyserkentő hormon (TSH) szintjének megemelkedése a vérben
· a klinikai kémiai mutatók vagy a vérsejtek, illetve vérlemezkék számának változásai (a vér laboratóriumi vizsgálatának kóros eredményei)
· vesekőképződés
· merevedési zavar
· pajzsmirigy csökkent aktivitása
· homályos látás, a látásban bekövetkező változás
· fülcsengés
· orrfolyás
· szájnyálkahártya-fekély
· hasnyálmirigy gyulladása: gyakori tünetei a hasi fájdalom, hányinger és hányás
· sürgető vizelési inger
· fájdalom
· rossz közérzet
· INR-érték emelkedése
· zúzódás
· ajakduzzanat
Ritka mellékhatások (1000-ből legfeljebb 1 beteget érinthet):

· izomkárosodás, egy olyan állapot, ami ritkán súlyos is lehet. Izomproblémákkal járhat, és különösen akkor, ha egyidejűleg nem érzi jól magát vagy magas láza van, akkor kóros izomleépülés állhat a háttérben. Haladéktalanul keresse fel kezelőorvosát, amennyiben izomfájdalmat, izomérzékenységet vagy izomgyengeséget érez.
· a bőr mélyebb rétegeinek súlyos duzzanata, különösen a szemek, a nemiszervek, a kezek, lábak vagy a nyelv környékén, ami hirtelen kialakuló nehézlégzéssel társulhat
· magas láz, amit kanyarószerű bőrkiütés, megnagyobbodott nyirokcsomók, májnagyobbodás, májgyulladás (májelégtelenségig súlyosbodhat), a fehérvérsejtek számának emelkedése a vérben (az eozinofil sejtek számának növekedésével vagy anélkül) kísérhet
· különböző bőrkiütések (például viszkető, fehér pöttyökkel járó, hólyagos, gennyet tartalmazó hólyagos, hámlással járó, kanyaróhoz hasonló), kiterjedt bőrpír, elhalások és hólyagos elváltozások a felhámon és a nyálkahártyákon, ami hámlást és vérmérgezést is eredményezhet (Stevens–Johnson-szindróma/toxikus epidermális nekrolízis)
· idegesség
· szomjúságérzés
· testsúlycsökkenés, megnövekedett étvágy, kóros étvágytalanság (anorexia)

· kórosan alacsony vérsejtszám (fehérvérsejtszám, vörösvértestszám vagy vérlemezkeszám)

· változás vagy csökkenés a vizelet mennyiségében a vese gyulladása következtében (tubulointersticiális nefritisz)

· májgyulladás (hepatitisz)

· a bőr sárgás elszíneződése (sárgaság)
· húgyhólyagfertőzés

· májkárosodás
· a vér emelkedett kreatin-foszfokináz szintje (izomkárosodás jele)

· hirtelen szívhalál
· alacsony vörösvértestszám (vérszegénység)
· depresszió
· alvászavar
· ízérzés elvesztése
· égő érzés
· forgó jellegű szédülés (vertigo)
· keringési elégtelenség
· tüdőfertőzés (tüdőgyulladás)
· szájsebek; száj gyulladása
· emésztőcsatorna átfúródása
· rotátorköpeny-szindróma
· reumás izomfájdalom (úgynevezett polimialgia reumatika)
· forróságérzet
· hirtelen fellépő látásvesztés a szem egyik verőerének elzáródása miatt
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Forure-t tárolni?
· A gyógyszer gyermekektől elzárva tartandó.

· A dobozon és buborékcsomagoláson feltüntetett lejárati idő (EXP:) után ne szedje ezt a gyógyszert. A lejárati idő az adott hónap utolsó napjára vonatkozik.
· Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk

Mit tartalmaz a Forure?
· A készítmény hatóanyaga: febuxosztát.

Forure 80 mg filmtabletta:

80 mg febuxosztátot tartalmaz (febuxosztát-hemihidrát formájában) filmtablettánként.

Forure 120 mg filmtabletta:
120 mg febuxosztátot tartalmaz (febuxosztát-hemihidrát formájában) filmtablettánként.

· Egyéb összetevők:

Tablettamag: laktóz-monohidrát, mikrokristályos cellulóz (E 460), hidroxipropilcellulóz (E 463), kroszkarmellóz-nátrium, vízmentes kolloid szilicium-dioxid (E 551), magnézium-sztearát (E 470b).

Filmbevonat: poli(vinil-alkohol) (E 1203), talkum (E 553b), titán-dioxid (E 171), makrogol 3350 (E 1521), metakrilsav-etilakrilát kopolimer (1:1) (A típusú), sárga vas-oxid (E 172), nátrium-hidrogén-karbonát (E 500(ii)).

Milyen a Forure külleme és mit tartalmaz a csomagolás?
Forure 80 mg filmtabletta:
Halványsárga-sárga színű, kapszula alakú filmtabletták, egyik oldalon sima, másik oldalon “80” gravírozással. A tabletta mérete: 16,5 mm × 7 mm ± 5%.

Forure 120 mg filmtabletta:
Halványsárga-sárga színű, kapszula alakú filmtabletták, egyik oldalon sima, másik oldalon “120” gravírozással. A tabletta mérete: 18,5 mm × 9 mm ± 5%.

Forure 80 mg és Forure 120 mg filmtabletták OPA/Al/PVC//Al vagy PVC/PE/PVDC//Al buborékcsomagolásban.
A Forure 80 mg és a Forure 120 mg filmtabletták 28 darab, 30 darab, 56 darab, 84 darab és 98 darab filmtablettát tartalmazó csomagolásban kerülnek forgalomba.
Nem feltétlenül kerül mindegyik kiszerelés kereskedelmi forgalomba.

A forgalomba hozatali engedély jogosultja

Egis Gyógyszergyár Zrt.

1106 Budapest, Keresztúri út 30-38.

Magyarország

Gyártók
Rontis Hellas Medical and Pharmaceutical Products S.A.

P.O. Box 3012 Larisa Industrial Area, Larisa, 41004,

Görögország
és

Egis Gyógyszergyár Zrt.

1165 Budapest, Bökényföldi út 118-120.

Magyarország

Forure 80 mg filmtabletta
OGYI-T-23504/01     28x      OPA/Al/PVC//Al buborékcsomagolás
OGYI-T-23504/02     28x      PVC/PE/PVDC//Al buborékcsomagolás
OGYI-T-23504/03     56x      OPA/Al/PVC//Al buborékcsomagolás
OGYI-T-23504/04     56x      PVC/PE/PVDC//Al buborékcsomagolás
Forure 120 mg filmtabletta

OGYI-T-23504/05     28x      OPA/Al/PVC//Al buborékcsomagolás
OGYI-T-23504/06     28x      PVC/PE/PVDC//Al buborékcsomagolás
OGYI-T-23504/07     56x      OPA/Al/PVC//Al buborékcsomagolás
OGYI-T-23504/08     56x      PVC/PE/PVDC//Al buborékcsomagolás
Ezt a gyógyszert az Európai Gazdasági Térség tagállamaiban az alábbi neveken engedélyezték:

	Magyarország 
	Forure 80 mg filmtabletta

Forure 120 mg filmtabletta

	Bulgária
	Forure 80 mg, 120 mg филмирани таблетки

	Csehország
	Forure

	Lengyelország 
	Forure

	Románia
	Forure 80 mg, 120 mg comprimate filmate

	Szlovákia
	Forure 80 mg, 120 mg

